POSLE oktobarske posete predsednika Srbije i Turske - Aleksandra Vučića i Redžepa Tajipa Erdogana - koji su se, između ostalog, dogovorili i o pomoći zvanične Ankare u obnovi ovdašnjeg Isa-begovog hamama i starog (turskog) kupatila u Jošaničkoj Banji, nedavno je potpisan Protokol o saradnji na pripremi projekata i obnovi ova dva kulturno-istorijska spomenika.

U ime Vakufske direkcije Republike Turske, paraf na pomenuti dokument je stavio zamenik direktora Ali Hurata, ispred Novog Pazara gradonačelnik Nihat Biševac, te predsednik opštine u Raški Ignjat Rakitić i muftija Mevlud Dudić u ime Islamske zajednice u Srbiji (IZuS).

- Izrada projekta će trajati od šest meseci do godinu dana, a onda slede konkretni radovi. Radujem se proširivanju saradnje u budućnosti jer nas zanimaju vakufska imovina i zadužbine. Mi, u Turskoj, obnavljamo i crkve, manastire i sinagoge, šaljući poruku da naš posao nije vezan samo za neku veru, već za arheološke ostatke, kulturna dobra i zaostavštine. Želimo da sva kulturna dobra zaštitimo od propadanja i ostavimo ih sledećim generacijama - naglasio je Ali Hurata.

Prvi čovek Novog Pazara Nihat Biševac najavljuje da će lokalna samouprava pružiti svu administrativnu, tehničku i logističku podršku za što hitniju obnovu Isa-begovog hamama, uz nadu da će to biti i korak ka restauraciji Stare novopazarske čaršije. Njegov kolega iz Raške Ignjat Rakitić, uz napomenu da dva hamama spajaju ne samo dva grada, već i ljude, i vere koje žive na ovim prostorima - očekuje da će, posle kompletne restauracije kupatila u Jošaničkoj Banji, u ovaj deo Srbije dolaziti još više turista iz Turske.



Kupatilo u Jošaničkoj Banji Foto M. Nićiforović

VEKOVI ISTORIJE

POMENUTI hamam je u 15. veku podigao osnivač Novog Pazara Isa-beg Isaković, a objekat je sada poprilično ruiniran...

Kupatilo u Jošaničkoj Banji je izgrađeno u 17. veku, njegovu obnovu finansira Vlada Srbije, sredstvima koja će donirati Vakufska direkcija Jošanička Banja bi ponovo mogla da postane značajno lečilište i turističko mesto.



